2. ปัจจัยความเสี่ยง

ปัจจัยความเสี่ยงที่มีนัยสำคัญ ที่อาจทำให้เกิดความเสี่ยงต่อการลงทุน มีดังนี้

1. ความเสี่ยงจากนโยบายของรัฐบาล (Government Policy Risk)

นโยบายการรับจำนำมันสำปะหลังของรัฐบาล หากรัฐบาลรับจำนำที่ราคาสูงกว่าราคาตลาดมาก
จะเป็นการเพิ่มต้นทุนเอทานอลที่ผลิตจากมันสำปะหลัง
อาจเป็นผลให้เกษตรกรมุ่งรับความช่วยเหลือจากรัฐบาลมากกว่าการเรียนรู้การหาทางเพิ่มผลผลิตมันสำปะหลังทั้งในปริมาณและคุณภาพ
นอกจากนั้นนโยบายด้านการเกษตรกับนโยบายพลังงานทดแทนของกระทรวงพาณิชย์
กระทรวงพลังงาน
และกระทรวงเกษตรยังไม่ได้มีแผนอย่างชัดเจนที่จะสนับสนุนให้เกษตรกรเพิ่มประสิทธิภาพด้านการผลิตให้มีผลผลิตต่อไร่สูงขึ้นอย่างเป็นระบบและเพิ่มคุณภาพของวัตถุดิบให้สูงขึ้น

2. ความเสี่ยงในการดำเนินงาน (Business Risk)

2.1 ความเสี่ยงด้านการเงิน (Financial Risk)
เกิดจากภาวะเศรษฐกิจการเงินโดยรวมของประเทศ และสถานการณ์การเงินระหว่างประเทศ

2.2 อัตราดอกเบี้ย (Interest Rate Risk) หากอัตราดอกเบี้ยอยู่ในช่วงปรับตัวสูงขึ้น
จะมีผลต่อต้นทุนดำเนินโครงการที่สูงขึ้น อาจจะส่งผลกระทบต่อกระแสเงินสดได้

2.3 อัตราแลกเปลี่ยน (Foreign Exchange Risk)
ในปีที่ผ่านมาค่าเงินบาทปรับตัวทั้งแข็งค่าในบางช่วง และอ่อนตัวในบางช่วง
ขึ้นอยู่กับปัจจัยทั้งภายนอก และภายในประเทศ
หากเงินบาทอ่อนตัวลงมากอาจจะกระทบต่อการชำระเงินค่าก่อสร้างให้กับผู้รับเหมาซึ่งตกลงชำระเงินเป็นเงินเหรียญสหรัฐอเมริกา
(USD) บริษัทได้ติดตามสถานการณ์ค่าเงินบาทอย่างใกล้ชิดต่อเนื่อง
และพิจารณาบริหารความเสี่ยงโดยจะดำเนินการทำประกันความเสี่ยงในเรื่องนี้อย่างเหมาะสมต่อไป

3. ความเสี่ยงด้านปฏิบัติการ (Operational Risk)

การก่อสร้างโรงงาน การจัดซื้อเครื่องจักร การประกอบติดตั้งโรงงานแบบ Turnkey
เป็นความเสี่ยงที่มีอยู่ตามปกติในระบบการก่อสร้างโรงงาน โดยผู้รับเหมา ทีมงาน การสื่อสาร
และการแก้ไขปรับแผน อาจจะส่งผลทำให้การสร้างโรงงานไม่แล้วเสร็จตามกำหนด
การสร้างรายได้ไม่เป็นไปตามแผนซึ่งจะส่งผลกระทบต่อการชำระเงินให้แก่สถาบันการเงิน
บริษัทยังเพิ่มบุคลากรที่สามารถติดตาม รับผิดชอบ
และทำหน้าที่บริหารจัดการโครงการอย่างใกล้ชิดเป็นระบบพร้อมกับสื่อสารกับผู้เกี่ยวข้องเพื่อให้การตัดสินใจเป็นไปได้อย่างรวดเร็วและเหมาะสม

4. ความเสี่ยงด้านวัตถุดิบ (Raw Material Risk)

ความเสี่ยงด้านวัตถุดิบเป็นปัจจัยที่สำคัญยิ่ง
เนื่องจากมันสำปะหลังเส้นเป็นวัตถุดิบหลักของบริษัทและปริมาณการใช้ต่อวันสูง
และในปัจจุบันมีอุตสาหกรรมที่ใช้มันสำปะหลังเป็นวัตถุดิบหลักเพิ่มขึ้นมาก
แต่ปริมาณมันสำปะหลังไม่ได้เพิ่มขึ้นในสัดส่วนที่เหมาะสม
เป็นผลให้มันสำปะหลังมีปริมาณลดน้อยลงในบางช่วง ทำให้ราคามันสด และมันเส้นสูงขึ้น
จึงมีผลต่อต้นทุนการผลิตที่สูงขึ้น

การปลูกมันสำปะหลังของเกษตรกรส่วนใหญ่เป็นรายเล็ก รายย่อย มีผลผลิตต่ำ เป็นผลให้มีรายได้ต่ำ
บริษัทได้ร่วมกับเกษตรกรในพื้นที่จัดทำโครงการส่งเสริมการเพิ่มผลผลิตมันสำปะหลัง
เช่นมีการวิเคราะห์ดิน เติมปุ๋ยสดในดินให้เหมาะสมกับสภาพดิน การหาท่อนพันธุ์ที่เหมาะแก่พื้นที่ปลูก
วิธีการปราบศตรูพืช เป็นต้น บริษัทยังได้ร่วมมือกับเอกชน
กลุ่มงานต่างๆที่มีประสบการณ์ในการถ่ายทอดการปลูกมันสำปะหลังเพื่อให้ได้ผลผลิตดี
เรียนรู้วิธีการใช้ปุ๋ยที่คุ้มค่าเพื่อให้มีต้นทุนการผลิตที่เหมาะสม ส่งเสริมการอบรม
และร่วมทำงานกับเกษตรกรผู้นำในพื้นที่โครงการ
อันเป็นหนทางหนึ่งที่จะช่วยลดความเสี่ยงในการผลิต
และเพิ่มโอกาสที่จะให้ผู้นำเกษตรกรที่ปลูกมันสำปะหลังเป็นผู้ประสานงานจัดหามันสำปะหลังให้กับโครงการของบริษัทต่อไป
นอกจากนี้บริษัทได้มีการสร้างความสัมพันธ์ที่ดีกับผู้ประกอบการลานมัน พ่อค้าท้องถิ่น
ผู้ส่งออกรายอื่นที่ไม่ได้จัดทำบันทึกข้อตกลงล่วงหน้าไว้
เพื่อจะได้จัดหาวัตถุดิบได้อย่างเพียงพอและในราคาเหมาะสม

การเปลี่ยนแปลงของสภาพภูมิอากาศ ภัยแล้ง อากาศร้อน
เป็นสาเหตุหนึ่งที่ทำให้เกิดโรคระบาดเพลี้ยแป้งมาก ซึ่งจะมีผลต่อจำนวนผลผลิตที่จะลดลง
และต่อการจัดหาวัตถุดิบเข้าสู่โรงงาน
บริษัทได้รับความสนับสนุนช่วยเหลือจากกรมวิชาการเกษตรถึงปัญหาของเพลี้ยแป้งที่ยังคงมีอยู่ในพื้นที่ปลูกมัน
ฉะนั้น จึงต้องเฝ้าระวังและขจัดทำลายอย่างถูกวิธีปลอดภัยคุ้มทุน มีการควบคุมโดยทางชีวภาพ
โดยการอบรมให้กับเกษตรกรในพื้นที่โครงการให้มีการเพาะเลี้ยงแตนเบียนตามหลักวิชาที่กรมวิชาการเกษตรส่งเสริมสนับสนุนและให้ความช่วยเหลือควบคุมเพลี้ยแป้งอย่างต่อเนื่อง
ซึ่งในปี 2554 เกษตรกรในโครงการสามารถป้องกันได้ในระดับที่ดี
ภาวะอุทกภัยที่เป็นอีกปัญหาหนึ่งนั้น บริษัทได้มีการเพิ่มความละเอียดในการศึกษา
และป้องกันเพื่อบรรเทาความเสียหายจากภัยน้ำท่วม น้ำหลากในพื้นที่โครงการอย่างใกล้ชิด

บริษัทมุ่งมั่นในการดำเนินธุรกิจเพื่อประโยชน์ทางเศรษฐกิจโดยรวม
และตั้งมั่นที่จะพัฒนาชุมชนให้ก้าวหน้า ให้เกษตรกรในโครงการมีรายได้ดี
และความเป็นอยู่ของชุมชนให้ดีขึ้น
มุ่งเน้นการใช้ที่ดินของบริษัทให้เกิดประโยชน์อย่างเต็มที่ในรูปแบบที่บริษัทดำเนินการเอง
และร่วมกับเกษตรกรดำเนินการอย่างเป็นระบบ
และส่งเสริมในกิจกรรมอื่นที่จะส่งผลให้เกษตรกรมีกำลังใจในการผลิตมันสำปะหลังขายให้กับบริษัท
เป็นการสร้างความเข้าใจที่ดีและเป็นการลดความเสี่ยงด้านการจัดหาวัตถุดิบอย่างดีอีกทางหนึ่ง